រោងចក្រ​ផលិត​រថយន្ដ​ដើរ​ដោយ​ថាមពល​អគ្គិសនី​នឹង​ដំណើរការ​នៅ​កម្ពុជា​ក្នុង​ឆ្នាំ​២០១២
រថយន្ដ​ដែល​នឹង​មាន​ម៉ាក​"អង្គរ"នេះ​ត្រូវ​​​ច្នៃ​ប្រឌិត​ម៉ូដ​ដោយ​ម្ចាស់​ស្ថានីយ៍​លាង​រថយន្ដ​មួយ​ក្នុង​ទីក្រុង​​​ភ្នំពេញ។
ក្រុមហ៊ុនចម្រុះកម្ពុជា-ចិនបានព្រមព្រៀងគ្នានៅថ្ងៃច័ន្ទនេះដើម្បីបង្កើតរោងចក្រផលិតរថយន្ដដំបូងបំផុតនៅកម្ពុជា។ រថយន្ដនេះនឹងត្រូវគូរប្លង់ដោយម្ចាស់យានដ្ឋានកម្ពុជា ដែលបានព្យាយាមបង្កើតម៉ូដរថយន្ដស៊េរីថ្មីៗតាមរបៀបសិប្បកម្មជាច្រើនឆ្នាំមកហើយ។ ប្រទេសកម្ពុជានឹងផលិតរថយន្ដដើរថាមពលអគ្គិសនីជាលើកដំបូងនៅឆ្នាំ២០១២ខាងមុខនេះ។ក្រុមហ៊ុនហេងអភិវឌ្ឈន៍ដែលមានទំនាស់ដីធ្លីយ៉ាងចម្រូងចម្រាស់និងក្រុមហ៊ុនជូលាងអ៊ីនធើប្រាយចំកាត់ (Chau Leong Enterprise (Group) Co.Ltd) មកពីហុងកុង បានចុះហត្ថលេខាធ្វើការវិនិយោគរួមគ្នានៅថ្ងៃច័ន្ទនេះ ក្រោមគម្រោងទឹកប្រាក់ជំហានដំបូងចំនួន២០លានដុល្លារអាមេរិក។ គឺជារថយន្ដដែលនឹងមានម៉ាក"អង្គរ" ដែលច្នៃប្រឌិតម៉ូដដោយម្ចាស់ស្ថានីយ៍លាងរថយន្ដមួយក្នុងទី ក្រុងភ្នំពេញ។ លោកស្រី សៀង ចាន់ហេង នាយិកាក្រុមហ៊ុនហេងអភិវឌ្ឈន៍ មានប្រសាស៍ក្នុងពិធីចុះហត្ថលេខាថា រោងចក្រផលិតរថយន្ដនេះនឹងមានទីតាំងនៅក្នុងស្រុកកណ្ដាលស្ទឹង ខេត្តកណ្ដាល ហើយរោង ចក្រអាចនឹងផលិតរថយន្ដបានពី៥០០ទៅ១០០០គ្រឿងក្នុងមួយឆ្នាំ។ «នៅដើមឆ្នាំ២០១២ខាងមុខ រថយន្ដអង្គរ ដើរដោយថាមពលអគ្គិសនីដែលចេញពីរោងចក្រនេះ នឹងមានវត្តមានលក់នៅលើទីផ្សារកម្ពុជាយើងហើយ»។ រថយន្ដប្រើថាមពលអគ្គិសនីនេះនឹងត្រូវប្រើប្រព័ន្ធសាកភ្លើងបញ្ចូលអាគុយ ហើយនឹងអាចបើកបរបានចម្ងាយប្រមាណជា៥០០គីឡូម៉ែត្រ នេះបើតាមលោកញាន ផលិត ដែលជាអ្នកផ្តួចផ្ដើមគំនិតសម្រាប់ការផលិតរថយន្ដនេះ។ ជាជំហានដំបូង ក្រុមហ៊ុនចម្រុះនឹងផលិតត្រឹមតែប្រភេទរថយន្ដធុនពីរកៅអី ដែលអាចបើកបរក្នុងល្បឿន៨០គីឡូម៉ែត្រក្នុងមួយម៉ោង និងប្រភេទបួនកៅអីដែលអាចបើកបរក្នុងល្បឿន១២០គីឡូម៉ែត្រក្នុងមួយម៉ោង។ លោកលី យៀកលាង ប្រធានក្រុមហ៊ុនជូលាង អ៊ីនធើប្រាយ ចំកាត់ ជឿជាក់ថា រថយន្ដប្រភេទថ្មីនេះ នឹងមានទីផ្សារក្នុងប្រទេសកម្ពុជា។ លោកអ៊ិត ប្រាង រដ្ឋលេខាធិការក្រសួងឧស្សាហកម្ម ថាមពល និងរ៉ែ មានប្រសាសន៍ថា រថយន្ដនេះសមស្របតាមស្ថានភាពចរាចរណ៍ក្នុងប្រទេសកម្ពុជា។ ដោយឡែក លោកស្រីម៉ែន សំអន ឧបនាយករដ្ឋមន្ដ្រី ដែលបានធ្វើជាអធិបតីក្នុងពិធីចុះហត្ថលេខានៃក្រុមហ៊ុនទាំងពីរនេះ មានប្រសាសន៍ថា រថយន្ដអគ្គិសនីនេះនឹងជួយថែទាំបរិដ្ឋាននៅក្នុងស្រុក។ «រថយន្ដអង្គរ ដំណើរការដោយថាមពលអគ្គិសនីនេះពិតជាមានអត្ថប្រយោជន៍ណាស់ ព្រោះថាវានឹងជួយកាត់បន្ថយជាតិពុលក្នុងបរិយាកាស ធ្វើឲ្យបរិដ្ឋានស្អាត និងផ្ដល់ការសន្សំសំចៃខ្ពស់ដល់ជីវភាពអ្នកប្រើប្រាស់»។ លោក ញាន ផល្លឹក ដែលជាអ្នកផ្ដួចផ្ដើមបង្កើតរថយន្ដអង្គរដើរដោយថាមពលអគ្គិសនីនេះគឺជាម្ចាស់ ស្ថានីយ៍លាងរថយន្ដមួយក្នុងខណ្ឌ៧មករាក្រុងភ្នំពេញ។ លោកបានចំណាយពេលផលិតរថយន្ដតាមបច្ចេកទេសផ្ទាល់ខ្លួនចាប់តាំងពីឆ្នាំ២០០២មកម្ល៉េះ ដោយប្រើវិធីផលិតជាលក្ខណៈសិប្បកម្មសុទ្ធសាធ និងដោយស្រូបយក និងកែច្នៃម៉ូដរថយន្ដតាមរថយន្ដក្នុងពិភពលោក។ កូនស្រីរបស់លោកម្នាក់គឺជាអ្នកជួយក្នុងការគូររូបរាងរថយន្ដ។ លោកញាន ផលិតមានប្រសាសន៍ថា លោកចង់ពង្រីកទីផ្សាររថយន្ដប្រភេទនេះនៅក្នុងប្រទេសកម្ពុជា។ ក្រុមហ៊ុនចម្រុះហុងកុង និងក្រុមហ៊ុនកម្ពុជានេះគ្រោងនឹងផលិតរថយន្ដប្រើដោយថាមពលនេះចំនួនប្រាំបី និង១២កៅអីនៅក្នុងពេលអនាគត ដែលជាទិសដៅប្រកួតប្រជែងទីផ្សារជាមួយនឹងរថយន្ដនាំចូល៕